REGOLAMENT TAL-KUMMISSJONI (KE) Nru 117/2008
tat-28 ta’ Jannar 2008
li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika Popolari tal-Korea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 329/2007 (1), u b'mod partikolari l-Artikoli 13 (a) u (b) tiegħu,
Billi:
(1)
Skond l-Artikolu 2 tar-Regolament (KE) Nru 329/2007, l-Anness I ta’ dak ir-Regolament għandu jelenka l-prodotti u t-teknoloġija, inkluż is-software, li l-bejgħ, il-forniment, it-trasferiment jew l-esportazzjoni tagħhom lejn ir-Repubblika Demokratika Popolari tal-Korea, huma pprojbiti skond id-deċiżjonijiet meħuda mill-Kumitat tas-Sanzjonijiet kompetenti tan-Nazzjonijiet Uniti jew mill-Kunsill tas-Sigurtà tan-NU.
(2)
Fl-14 ta’ Ottubru 2006 il-Kunsill tas-Sigurtà tan-NU ddeċieda, meta adotta r-riżoluzzjoni 1718, li l-oġġetti u t-teknoloġija stipulati fid-dokument tan-NU S/2006/814 u S/2006/815 għandhom ikunu soġġetti għall-projbizzjoni. Fl-1 ta’ Novembru 2006 il-Kumitat tas-Sanzjonijiet kompetenti ddeċieda li l-prodotti u t-teknoloġija stipulati fid-dokument tan-NU S/2006/853 ukoll għandhom ikunu soġġetti għall-projbizzjoni.
(3)
Madankollu, skond l-Artikolu 2 tar-Regolament (KE) Nru 329/2007, l-Anness I m’għandux jinkludi prodotti u teknoloġija inklużi fil-Lista Militari Komuni ta’ l-Unjoni Ewropea (2).
(4)
Sabiex tiġi ffaċilitata l-applikazzjoni, l-Anness I tar-Regolament (KE) Nru 329/2007 għandu jippreżenta l-prodotti u t-teknoloġija soġġetti għall-projbizzjoni permezz tar-referenza għall-Anness I tar-Regolament tal-Kunsill (KE) Nru 1334/2000 li jistabbilixxi reġim Komunitarju għall-kontroll ta' esportazzjonijiet ta' oġġetti u teknoloġiji b'użu doppju (3).
(5)
Il-Bulgarija, l-Awstrija u l-Iżvezja talbu li l-websajts tagħhom li jindikaw l-awtoritajiet kompetenti jiġu inklużi fil-lista stabbilita fl-Anness II tar-Regolament (KE) Nru 329/2007 u l-Estonja u l-Ungerija talbu għal korrezzjoni fir-rigward tal-websajt tagħhom.
ADOTTAT DAN IR-REGOLAMENT:
Artikolu 1
1. L-Anness I tar-Regolament (KE) Nru 329/2007 hawnhekk qed jinbidel bit-test fl-Anness 1 ta’ dan ir-Regolament.
2. L-Anness II tar-Regolament (KE) Nru 329/2007 hawnhekk qed jinbidel bit-test fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-28 ta’ Jannar 2008.